Tasyo Guasu

Tasyo Guasu (karaiñe'ẽ Hospital de Clínicas) oĩ peteĩ tasyo Paraguaýpe.

Ára 19 jasypokõi ary 1894-pe, oñemopu'ãkuri Jeikoha Sajonia-pe, peteĩ ogavusu teépe, Tasyo hérava San Vicente de Paúl, 60 tupa reheve, Tupãrembiguái “Pojera Memby” San Vicente de Paúl-gua ha kuñakarai “Paraguay Jekupyty Aty”-gua rembiapo rupive. Upe tasyo oñemopu'ãkuri peteĩ yvypehẽ karai Higinio Uriarte ome'ẽreiva'ekuépe, upe tenda herava'ekue Campos Elíseos, ko'ág̃a hérava Sajonia. Ary 1899-pe, upe tasyo ome'ẽkuri peteĩ koty temimbo'ekuéra oñemoarandúva pohãnohararã ombovo hag̃ua hikuái omanóva retekue ha péicha upe tasyo ojoajuñepyrũkuri Pohãnohára Mbo'ehao Universidad Nacional de Asunción-pegua ndive.

Upéicharõ jepe, tekotevẽ ja'e upe tasyo oîhaguemavoíkuri upépe ha herava'ekue Pojera Tasyo, oñemopu'ãva'ekue ára 14 jasypa ary 1877-pe ha pohãnohára Pastor Candia ha'ehague isãmbyhyhára ypykue ha hendive omba'apókuri pohãnohára Francisco Morra ha Silvio Andreussi. Upépe oĩkuri Ñorairõ Guasu aja Potrero Tasyo ha upe tendápe oĩ ko'ág̃a Guarini Tasyo.

Ary 1901-pe oñeme'ẽ'ypýkuri upépe mbo'epy umi pohãnohararãme ha ary 1902 guive ojerekókuri upépe peteĩ koty oñembovohápe umi hasykatúvape. Ary 1927-pe oñemoherakuãkuri Léi 1910 ha upe guive ojehero ichupe Hospital de Clínicas – Tasyo Guasu. Ára 20 jasypakõi ary 2012-pe oñemboajékuri Tasyo Guasu róga pyahu UNA korapy guasúpe San Lorenzo-pe, oĩva Universidad Nacional de Asunción poguýpe.

Hekove ypy guive ha ko'ag̃aite peve, upe Tasyo Guasúpe omba'apo ha ombo'e umi pohãnohára ikatupyryvéva, upéva ha'égui UNA pohãnohararã mbo'ehao. Hembiasa pukukuépe upe rupi ohasajepékuri hetaiterei hasykatúva oúva ñane retã tuichakue javevégui. Ñane retãygua ombohéra chupe Imboriahúva Tasyo. Ára 7 jasyrundy ary 2016-pe ojeporavókuri isãmbyhyhárarõ pohãnohára Jorge Giubi-pe.

 Ohai 
 19 DE JULIO: ANIVERSARIO DEL HOSPITAL DE CLÍNICAS - IMBORIAHÚVA TASYO. Ohai: David Galeano Olivera.

Ñemohenda:Paraguay
Ñemohenda:Pohanokuaa